Ouers dalk gou vervolg as kinders nie skool toe gaan nieBeamptes van die teenbende-eenheid (AGU) van die SAPD (Foto: GCIS) Pres. Cyril Ramaphosa het Vrydag gesê hy sal binnekort wetgewing voorstel waarvolgens Suid-Afrikaanse ouers vervolg kan word as hulle nie seker maak hul kinders gaan skool toe nie. “Ek gaan binnekort voorstel dat ons ŉ wet moet hê dat ouers, wat nie daarop aandring dat hul kinders skool toe gaan nie, skuldig sal wees aan ŉ misdaad. Dit is ons verantwoordelikheid as ouers, veral in ŉ land waar gratis onderrig beskikbaar is,” het Ramaphosa aan honderde polisiebeamptes en lede van die gemeenskap gesê tydens die SAPD se amptelike bekendstelling van die teenbende-eenheid (AGU) in Hanoverpark in Kaapstad. Die president en polisieminister Bheki Cele het formeel die AGU bekend gestel wat bendebedrywighede, insluitend onwettige dwelm- en vuurwapenhandel, sal takel. Die eenheid is al sedert Oktober aan die gang en is in Nyanga, Bonteheuwel en Bishop Lavis in die Wes-Kaap ontplooi. Die AGU sal egter ook binnekort in Gauteng en die Oos-Kaap ontplooi word. “Ek doen ŉ beroep op ouers om seker te maak hul kinders bly in die skool. Ouers moet daarop aandring dat hul kinders skool toe gaan. As jou kind nie meer skool toe gaan nie, moet jy navraag doen en uitvind waarom die kind nie meer in die skool is nie,” het Ramaphosa gesê. Hy maan ouers om nie die toekoms van hul kinders te benadeel nie en het bygevoeg opvoeding is ŉ wapen wat gebruik kan word om armoede en bendebedrywighede te beveg. Hy het ook die lede van die gemeenskap versoek om saam met die polisie te werk om bendebedrywighede hok te slaan. “Selfs die bendelid in jou eie huis. Maak seker die polisie weet wat gebeur, want ons wil jou help. Ons kan slegs doeltreffend wees as die gemeenskap hul samewerking gee.” Ongeveer 50 splinternuwe voertuie is ook aan die AGU oorhandig.